En marxa el procés d'admissió per al pròxim curs 2023-2024
21 d’abril 2023

![](/media/njrdcu1y/iescamp_c.jpg?width=850&height=566.6666666666666)

El termini d'admissió a centres educatius d'Infantil i Primària per al curs 2023-2024 està obert des del 20 d'abril i fins al 28 del mateix mes. Per a l'ESO i Batxillerat, el procés començarà el 4 de maig i estarà obert fins al 12 de maig. En Formació Professional, el termini serà del 22 al 30 de maig. Estos tràmits es realitzen a través del portal: [https://portal.edu.gva.es/telematricula/](https://portal.edu.gva.es/telematricula/). El primer pas serà generar la clau d'admissió per a fer el tràmit. És, a més, el primer pas dins de la matriculació escolar per al pròxim curs.

Les places d'Infantil de 3 anys que opten a l'admissió d'enguany són els xiquets i xiquetes nascuts en 2020; i a les d'Infantil de 2 anys, la població nascuda en 2021. Com a novetats de cara al pròxim curs, «**s'ha reduït la ràtio per aula d'infantil de 3 anys a un màxim de 23 alumnes per classe el que millorarà la qualitat educativa**», tal com ha informat el regidor delegat d'Educació de l'Ajuntament de Sagunt, Josep Manuel Tarazona.

A més, s'han habilitat dos noves aules de 2 a 3 anys per part de la Conselleria d'Educació, Cultura i Esport que, junt amb la resta d'aules d'infantil, està previst que comencen l'activitat acadèmica del curs 2023-2024 en el nou aulari infantil de l'escola pública CEIP Victoria i Joaquín Rodrigo.

Este procés d'admissió és especialment important per a les famílies que matriculen els seus fills i filles per al pròxim curs per primera vegada a les aules gratuïtes de 2 anys (escolars nascuts en 2021) i en Infantil de 3 anys (nascuts i nascudes en 2020). També és rellevant per a l'alumnat que vol sol·licitar plaça per a l’ESO en un centre no adscrit o accedir a 1r de Batxillerat. Este procediment ordinari d'admissió i matrícula també és el que s'ha d'utilitzar per a canviar els seus fills i filles de centre educatiu.

Josep Manuel Tarazona ha remarcat també la necessitat de fer correctament el procediment d'admissió i matrícula, especialment les famílies que matriculen els seus fills i filles en Infantil de tres anys i a les aules gratuïtes de dos anys en els centres educatius. «**L'educació és un dret fonamental i l'ensenyament bàsic és obligatòri**», ha afegit.

![](/media/l2zdjzzm/img_0512_c.jpg?width=850&height=566.6666666666666)

Pel que fa a Infantil i Primària, les llistes provisionals es publicaran el 31 de maig i les definitives el 14 de juny. Per a realitzar la matriculació es podrà fer bé telemàticament (del 14 al 30 de juny) o bé presencialment (del 22 de juny al 5 de juliol). En l'ESO, es presentaran sol·licituds telemàticament del 4 de maig (a les 9.00 hores) al 12 de maig. La publicació del resultat provisional es farà el 10 de juliol i el definitiu el 19 de juliol. Per a finalitzar, la matrícula també es podrà realitzar telemàticament (del 19 al 24 de juliol) o de manera presencial (del 20 al 25 de juliol).

Pel que respecta a Batxillerat, les sol·licituds telemàtiques es faran també des del 4 de maig (a les 09.00 hores) al 12 de maig. El resultat provisional es podrà consultar el 13 de juliol i el definitiu el 24 de juliol. La matrícula telemàtica es podrà realitzar del 24 al 27 de juliol o de manera presencial del 25 al 28 de juliol.

En el cas de la Formació Professional (FP), la presentació de sol·licituds d'admissió telemàtica per al pròxim curs 2023-2024, tant en FP Bàsica com en els estudis de grau mitjà i superior, i en els cursos d'especialització, serà del 22 al 30 de maig. Tota la informació estarà disponible en el portal web [https://portal.edu.gva.es/telematricula/](https://portal.edu.gva.es/telematricula/) quan s'òbriga el període d'admissió.

També es pot accedir a la informació d'escolarització en la pàgina web de l'Ajuntament de Sagunt (secció escolarització 2023/2024) a través de l'enllaç: [https://aytosagunto.es/es/ayuntamiento/areas-y-servicios/cultura-y-educacion/educacion/escolarizacion-2023-2024/educacion-infantil-y-primaria/](https://aytosagunto.es/es/ayuntamiento/areas-y-servicios/cultura-y-educacion/educacion/escolarizacion-2023-2024/educacion-infantil-y-primaria/).

*   [](http://www.facebook.com/sharer.php?u=https://aytosagunto.es/va/actualitat/en-marxa-el-proces-d-admissio-per-al-proxim-curs-2023-2024/ "Facebook")
*   [](http://twitter.com/share?url=https://aytosagunto.es/va/actualitat/en-marxa-el-proces-d-admissio-per-al-proxim-curs-2023-2024/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/en-marxa-el-proces-d-admissio-per-al-proxim-curs-2023-2024/ "Linked In")
*   [](mailto:?body=https://aytosagunto.es/va/actualitat/en-marxa-el-proces-d-admissio-per-al-proxim-curs-2023-2024/)